Document ID: 32014D0251

DECIZIA DE PUNERE ÎN APLICARE A COMISIEI
din 29 aprilie 2014
privind verificarea și validarea conturilor agențiilor de plăți ale statelor membre în ceea ce privește cheltuielile finanțate de Fondul european agricol pentru dezvoltare rurală (FEADR) pentru exercițiul financiar 2013
[notificată cu numărul C(2014) 2785]
(2014/251/UE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 1290/2005 al Consiliului din 21 iunie 2005 privind finanțarea politicii agricole comune (1), în special articolul 30,
având în vedere Regulamentul (UE) nr. 1306/2013 al Parlamentului European și al Consiliului din 17 decembrie 2013 privind finanțarea, gestionarea și monitorizarea politicii agricole comune și de abrogare a Regulamentelor (CEE) nr. 352/78, (CE) nr. 165/94, (CE) nr. 2799/98, (CE) nr. 814/2000, (CE) nr. 1290/2005 și (CE) nr. 485/2008 ale Consiliului (2), în special articolul 119 alineatul (1),
având în vedere Regulamentul (CE) nr. 885/2006 al Comisiei (3), în special articolul 10,
după consultarea Comitetului pentru fondurile agricole,
întrucât:
(1)
Articolul 119 alineatul (1) al doilea paragraf din Regulamentul (UE) nr. 1306/2013, astfel cum a fost modificat prin articolul 8 din Regulamentul (UE) nr. 1310/2013 al Parlamentului European și al Consiliului din 17 decembrie 2013 de stabilire a anumitor dispoziții tranzitorii privind sprijinul pentru dezvoltare rurală acordat din Fondul european agricol pentru dezvoltare rurală (FEADR), de modificare a Regulamentului (UE) nr. 1305/2013 al Parlamentului European și al Consiliului în ceea ce privește resursele și repartizarea acestora pentru anul 2014 și de modificare a Regulamentului (CE) nr. 73/2009 al Consiliului și a Regulamentelor (UE) nr. 1307/2013, (UE) nr. 1306/2013 și (UE) nr. 1308/2013 ale Parlamentului European și ale Consiliului în ceea ce privește aplicarea acestora în anul 2014 (4), prevede că articolul 30 din Regulamentul (CE) nr. 1290/2005 se aplică verificării contabile a cheltuielilor suportate și a plăților efectuate pentru exercițiul financiar agricol 2013.
(2)
În temeiul articolului 30 din Regulamentul (CE) nr. 1290/2005 [astfel cum este menționat la articolul 119 alineatul (1) al doilea paragraf din Regulamentul (UE) nr. 1306/2013, modificat prin articolul 8 din Regulamentul (UE) nr. 1310/2013], pe baza conturilor anuale prezentate de statele membre, însoțite de informațiile necesare pentru verificarea și validarea conturilor și de un certificat privind integralitatea, exactitatea și veridicitatea conturilor, și pe baza rapoartelor întocmite de organismele de certificare, Comisia validează conturile agențiilor de plăți menționate la articolul 6 din regulamentul menționat.
(3)
În temeiul articolului 5 din Regulamentul (CE) nr. 883/2006 al Comisiei din 21 iunie 2006 de stabilire a normelor de aplicare a Regulamentului (CE) nr. 1290/2005 în ceea ce privește ținerea evidenței conturilor de către agențiile de plăți, declarațiile de venituri și cheltuieli și condițiile de rambursare a cheltuielilor din FEGA și FEADR (5), exercițiul financiar pentru conturile FEGA începe la data de 16 octombrie a anului N - 1 și se încheie la data de 15 octombrie a anului N. În cadrul verificării și validării conturilor, în scopul alinierii perioadei de referință pentru cheltuielile FEADR cu cea pentru cheltuielile FEGA, ar trebui să se țină seama, pentru exercițiul financiar 2013, de cheltuielile suportate de statele membre în perioada 16 octombrie 2012-15 octombrie 2013.
(4)
Articolul 10 alineatul (2) al doilea paragraf din Regulamentul (CE) nr. 885/2006 prevede că sumele care trebuie recuperate de la fiecare stat membru sau plătite acestuia, în conformitate cu decizia privind verificarea și validarea conturilor menționată la articolul 10 alineatul (1) primul paragraf din regulamentul respectiv, se calculează prin scăderea plăților intermediare pentru exercițiul financiar în cauză din cheltuielile recunoscute pentru același exercițiu în conformitate cu alineatul (1). Comisia scade suma respectivă din următoarea plată intermediară sau o adaugă la aceasta.
(5)
Comisia a verificat informațiile prezentate de statele membre și le-a comunicat acestora, înainte de 31 martie 2014, rezultatele verificărilor sale, însoțite de modificările necesare.
(6)
Conturile anuale și documentele de însoțire permit Comisiei să ia, pentru anumite agenții de plăți, o decizie cu privire la integralitatea, exactitatea și veridicitatea conturilor anuale prezentate. În anexa I sunt enumerate sumele validate de statele membre și sumele care trebuie recuperate de la statele membre sau plătite acestora.
(7)
Informațiile prezentate de alte agenții de plăți necesită investigații suplimentare, conturile acestora neputând fi validate prin prezenta decizie. În anexa II sunt enumerate agențiile de plăți în cauză.
(8)
În conformitate cu articolul 27 din Regulamentul (CE) nr. 1290/2005, Comisia poate reduce sau suspenda temporar plățile intermediare efectuate către statele membre. Aceasta ar trebui să informeze statele membre în consecință. La adoptarea prezentei decizii, Comisia ar trebui să țină seama de sumele reduse sau suspendate în scopul de a evita toate plățile necorespunzătoare sau neefectuate la timp și rambursarea unor sume care ar putea face, mai târziu, obiectul unei corecții financiare. În special, a doua și a treia declarație trimestrială din 2013 au inclus suma de 753 591,20 EUR și, respectiv, de 532 237,50 EUR pentru Programul de dezvoltare rurală Lazio (CCI 2007IT06RP0005). Aceste sume au fost de asemenea incluse în declarația anuală pentru exercițiul financiar 2013. Sumele în discuție au făcut obiectul unei reduceri în temeiul articolului 27 alineatul (3) din Regulamentul (CE) nr. 1290/2005 și al articolului 41 din Regulamentul (UE) nr. 1306/2013, prin Decizia C(2013) 8989 a Comisiei, din cauza unei finanțări ilegale, și prin Decizia C(2014) 1278 a Comisiei, din cauza nerespectării termenelor pentru verificarea obligatorie. Deoarece procedura în temeiul articolului 31 din Regulamentul (CE) nr. 1290/2005 este încă în desfășurare, aceste reduceri ar trebui menținute.
(9)
Articolul 10 alineatul (1) paragrafele al doilea și al treilea din Regulamentul (CE) nr. 885/2006 prevăd că decizia de verificare contabilă stabilește sumele care urmează a fi imputate UE și statului membru în cauză în temeiul articolelor 32 și 33 din Regulamentul (CE) nr. 1290/2005. În conformitate cu articolul 119 alineatul (1) al doilea paragraf din Regulamentul (UE) nr. 1306/2013, procedura prevăzută la articolul 30 din Regulamentul (CE) nr. 1290/2005 se aplică în continuare cheltuielilor suportate și plăților efectuate pentru exercițiul financiar agricol 2013. În cursul exercițiului financiar agricol 2013, au fost în vigoare articolele 32 și 33, prin urmare, sumele rezultate din aplicarea acestora ar trebui să fie luate în considerare în decizia de verificare contabilă aferentă exercițiului financiar 2013.
(10)
În temeiul articolului 33 alineatul (8) din Regulamentul (CE) nr. 1290/2005, 50 % din consecințele financiare ale nerecuperării sumelor corespunzătoare neregulilor ar trebui suportate de statul membru în cauză dacă recuperarea sumelor corespunzătoare neregulilor respective nu a avut loc înainte de încheierea unui program de dezvoltare rurală în decurs de patru ani de la prima constatare administrativă sau judiciară ori în decurs de opt ani dacă recuperarea face obiectul unei acțiuni în cadrul instanțelor naționale sau la încheierea programului dacă termenele în cauză expiră înainte de aceasta. Articolul 33 alineatul (4) din regulamentul menționat prevede obligația statelor membre de a înainta Comisiei, împreună cu conturile anuale, un raport de sinteză privind procedurile de recuperare întreprinse în urma depistării neregulilor. În Regulamentul (CE) nr. 885/2006 sunt stabilite norme de aplicare privind obligația statelor membre de raportare a sumelor care trebuie recuperate. Anexa III la regulamentul menționat conține tabelul pe care statele membre au avut obligația de a-l furniza în 2014. Pe baza tabelelor completate de statele membre, Comisia ar trebui să decidă cu privire la consecințele financiare ale nerecuperării sumelor corespunzătoare neregulilor care sunt mai vechi de patru ani sau, respectiv, de opt ani. În acest scop, prezenta decizie nu aduce atingere posibilelor decizii ulterioare de verificare a conformității pe care Comisia le poate lua în temeiul articolului 33 alineatul (5) din Regulamentul (CE) nr. 1290/2005.
(11)
În temeiul articolului 33 alineatul (7) din Regulamentul (CE) nr. 1290/2005 și în temeiul articolului 10 din Regulamentul (CE) nr. 885/2006, după încheierea unui program de dezvoltare rurală, statele membre pot decide să nu inițieze procedurile de recuperare. O asemenea decizie poate fi luată numai în cazul în care costurile deja suportate și cele susceptibile a fi suportate totalizează o sumă mai mare decât suma care trebuie recuperată sau în cazul în care recuperarea se dovedește imposibilă din cauza insolvenței, înregistrate și recunoscute în temeiul dreptului național, a debitorului sau a persoanelor responsabile din punct de vedere juridic pentru neregulă. Dacă decizia respectivă a fost luată în decurs de patru ani de la prima constatare administrativă sau judiciară sau în decurs de opt ani în cazul în care recuperarea face obiectul unei acțiuni în cadrul instanțelor naționale, consecințele financiare ale nerecuperării ar trebui suportate în proporție de 100 % din bugetul UE. În raportul de sinteză menționat la articolul 33 alineatul (4) din Regulamentul (CE) nr. 1290/2005 sunt indicate sumele pentru care statul membru a decis să nu inițieze procedurile de recuperare și motivele acestei decizii. Sumele în cauză nu sunt imputate statelor membre respective și, prin urmare, trebuie suportate din bugetul UE. În acest scop, prezenta decizie nu aduce atingere posibilelor decizii ulterioare de verificare a conformității pe care Comisia le poate lua în temeiul articolului 33 alineatul (5) din regulamentul menționat.
(12)
În temeiul articolului 24 alineatul (4) din Regulamentul (CE) nr. 1290/2005 [astfel cum este menționat la articolul 34 alineatul (2) din Regulamentul (UE) nr. 1306/2013, modificat prin articolul 8 din Regulamentul (UE) nr. 1310/2013], suma totală combinată a prefinanțării și a plăților intermediare nu ar trebui să depășească 95 % din contribuția FEADR la fiecare program de dezvoltare rurală.
(13)
În conformitate cu articolul 26 alineatul (3) litera (b) din Regulamentul (CE) nr. 1290/2005 [astfel cum este menționat la articolul 36 alineatul (3) litera (b) din Regulamentul (UE) nr. 1306/2013], plățile intermediare se efectuează fără a se depăși contribuția financiară totală programată din FEADR la fiecare axă prioritară. În plus, în temeiul articolului 17 alineatul (4) din Regulamentul (CE) nr. 883/2006, fără a se aduce atingere plafonului prevăzut la articolul 24 alineatul (4) din Regulamentul (CE) nr. 1290/2005 [astfel cum este menționat la articolul 34 alineatul (2) din Regulamentul (UE) nr. 1306/2013], în cazul în care suma totală combinată a declarațiilor de cheltuieli depășește totalul sumei programate pentru o axă prioritară în cadrul unui program de dezvoltare rurală, suma care trebuie plătită este limitată la suma programată pentru axa prioritară respectivă. Planul financiar pentru axa 2 pentru Programul de dezvoltare rurală 2007PT06RP0001 a fost depășit cu 913 212,81 EUR în declarația trimestrială aferentă trimestrului al treilea din 2013. Această sumă nu a fost achitată de Comisie. Nu a fost aprobat și nici adoptat de Comisie niciun plan financiar nou. Suma de 913 212,81 EUR, inclusă în declarația anuală pentru exercițiul financiar 2013, ar trebui exclusă în consecință din decizia de verificare contabilă pentru exercițiul financiar 2013. Aceasta ar urma să facă obiectul unei rambursări ulterioare de către Comisie în urma adoptării noului plan financiar.
(14)
În conformitate cu articolul 30 alineatul (2) din Regulamentul (CE) nr. 1290/2005, prezenta decizie nu aduce atingere posibilelor decizii ulterioare de verificare a conformității pe care le poate lua Comisia în scopul de a exclude de la finanțarea de către Uniunea Europeană cheltuielile care nu au fost efectuate în conformitate cu normele Uniunii Europene,
ADOPTĂ PREZENTA DECIZIE:
Articolul 1
Cu excepția agențiilor de plăți menționate la articolul 2, se validează conturile agențiilor de plăți ale statelor membre privind cheltuielile finanțate din Fondul european agricol pentru dezvoltare rurală (FEADR) în ceea ce privește exercițiul financiar 2013.
Sumele care trebuie recuperate de la fiecare stat membru sau plătite acestuia în cadrul fiecărui program de dezvoltare rurală în temeiul prezentei decizii, inclusiv sumele rezultate din aplicarea articolului 33 alineatul (8) din Regulamentul (CE) nr. 1290/2005, sunt prezentate în anexa I.
Articolul 2
Pentru exercițiul financiar 2013, conturile agențiilor de plăți ale statelor membre în ceea ce privește cheltuielile pe program de dezvoltare rurală finanțat din FEADR prezentate în anexa II se disociază de prezenta decizie și fac obiectul unei decizii viitoare privind verificarea și validarea conturilor.
Articolul 3
Prezenta decizie nu aduce atingere posibilelor decizii ulterioare de verificare a conformității pe care le poate lua Comisia în temeiul articolului 31 din Regulamentul (CE) nr. 1290/2005 în scopul de a exclude de la finanțarea de către Uniunea Europeană cheltuielile care nu au fost efectuate în conformitate cu normele Uniunii Europene.
Articolul 4
Prezenta decizie se adresează statelor membre.
Adoptată la Bruxelles, 29 aprilie 2014.

Labels: 4
15
6